Det er et stort arbejde, der ligger bag afviklingen af Årets Nordjyde.

I over et år har forberedelserne stået på. Og om bare få timer går det løs. I aften skal Årets Nordjyde kåres - og frivilligheden hyldes. Det sker klokken 19.45 ved et storslået gallashow på Vendsyssel Teater, som du kan se på TV2 Nord Salto, tv2nord.dk og Facebook. Musik på scenen En af de kunstnere, der skal være med til at sætte toner og akkorder på aftenens fest er Troels Gustavsen, som er aktuel med et nyt album. Han har selv en person i sit liv, som gør noget særligt for ham. - Jeg har en fantastisk kæreste, som hjælper i min hverdag. Det kan være svært at planlægge med fem børn, og hun har selv en karriere. Så hun er nok den første jeg tænker på til at hjælpe og lade mig sove en time længere, siger Troels Gustavsen forud for showet. Troels Gustavsen kommer selv fra Ry men bor til dagligt i København. - Jeg glæder mig sindssygt meget til at spille for folk derinde og dem bag TV-skærmene. Et kæmpe arbejde Bag al glimmer og glamour er benhårdt arbejde. For at showet kan blive afviklet har mere end 50 personer knoklet hårdt. De sidste mange dage har de løbet rundt for at sikre, at både lys, lyd og al trafik på scenen spiller. Udover de mange synlige folk på og omkring scenen, så gemmer der sig faktisk endnu flere udenfor teateret. To store lastbiler er bakket til tæt op af Vendsyssel Teater. Den ene er fyldt med udstyr, mens der i den anden er et slags kontrolrum, som showet styres fra. Her sidder omkring otte personer, der, med hver sin specifikke opgave, skal sørge for, at showet afvikles bedst muligt. Du kan komme med bag scenen, når vi tager et kig ind i den store afviklings-lastbil: